
PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 18.12.2002 

Nr.301/2002

RAPORT 
asupra propunerii legislative privind modificarea 

şi completarea art. 121 din Codul  penal 
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond,  cu propunerea legislativă privind modificarea şi completarea art. 121 din Codul  penal, transmisă cu adresa nr. 301 din 3 septembrie 2002, înregistrată sub nr.31/725 din 4  septembrie 2002.

Cu avizul nr. 952 din 18.07.2002, Consiliul Legislativ a avizat negativ această iniţiativă legislativă. 

Guvernul României, prin punctul de vedere transmis, precizează că nu susţine adoptarea acestei iniţiative legislative pentru considerentele menţionate în adesa nr. 6226/MRP din 09.12.2002.

Potrivit prevederilor art. 60 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă, menţionată mai sus, în şedinţa din 18 decembrie 2002. 

La lucrările şedinţei a fost prezent iniţiatorul propunerii legislative, domnul deputat Mircea Costache. De asemenea, au participat, din partea Ministerului Justiţiei, doamna Maria Mariţescu- director, precum şi domnul deputat Acsinte Gaspar- ministru pentru relaţia cu Parlamentul. 

În urma examinării iniţiativei legislative, a avizului Consiliului Legislativ, precum şi a punctului de vedere al Guvernului, membrii comisiei au constatat următoarele:

· obiectul propunerii legislative îl constituie modificarea prevederilor art.121 din Codul penal, în sensul extinderii imprescriptibilităţii răspunderii penale, atât asupra infracţiunilor care aduc atingere siguranţei naţionale, cât şi pentru infracţiunile de corupţie; 

· în ceea ce priveşte infracţiunile contra siguranţei statului, pedepsele prevăzute de Codul penal pentru aceste infracţiuni sunt mari - în general pedeapsa cu închisoarea de la 15 la 25 de ani şi, în unele cazuri, alternativ cu pedeapsa detenţiunii pe viaţă-, ceea ce implică şi termene de prescripţie ridicate. De asemenea, din analiza practicii judiciare rezultă că sunt foarte rare cazurile de săvârşire a unor astfel de infracţiuni;

· referitor la infracţiunile de corupţie, a căror reglementare se regăseşte în cuprinsul Legii nr. 78/2000 pentru prevenirea, descoperirea şi sancţionarea faptelor de corupţie, de precizat este faptul că acestea au termene de prescripţie suficient de mari;

· Convenţia penală privind corupţia, adoptată la Strasbourg la 27 ianuarie 1999, care a fost  ratificată fără rezerve  de România, prin Legea nr. 27/2002, nu a prevăzut imprescriptibilitatea pentru infracţiunile de corupţie.  

Faţă de aceste considerente şi în urma opiniilor exprimate de membrii comisiei, s-a hotărât, cu majoritate de voturi (2 voturi pentru susţinerea iniţiativei legislative, 10 voturi împotrivă şi o abţinere), să se propună plenului Camerei Deputaţilor respingerea iniţiativei legislative privind modificarea şi completarea art. 121 din Codul  penal.   

La lucrările  şedinţei  au fost prezenţi toţi  membrii comisiei.


În raport de obiectul şi conţinutul său, proiectul face parte din categoria legilor organice.

PREŞEDINTE, 




SECRETAR, 

   Prof.univ.dr.Ion NEAGU 

    
     Carmen DUMITRIU

Consilier

Diaconu Dumitra

BIROUL PERMANENT 

AL 

CAMEREI DEPUTAŢILOR 


Vă înaintăm, alăturat, RAPORTUL asupra propunerii legislative privind modificarea şi completarea art. 121 din Codul  penal, transmisă spre dezbatere în fond Comisiei juridice, de disciplină şi imunităţi,  cu adresa nr. 301 din 3 septembrie 2002, înregistrată sub nr.31/725 din 4  septembrie 2002.


În raport de obiectul şi conţinutul său, proiectul face parte din categoria legilor organice.


  
PREŞEDINTE,



SECRETAR,

Prof.univ.dr.Ion NEAGU

      Carmen Dumitriu
